*Likumprojekts*

**Grozījumi Zinātniskās darbības likumā**

Izdarīt Zinātniskās darbības likumā (Latvijas Vēstnesis, 2005, 70.nr.; 2007, 107.nr.; 2008, 200.nr.; 2009, 98.nr.; 2010, 47., 68, 74.nr.) šādus grozījumus:

1. Papildināt 1.pantu ar 8.punktu šādā redakcijā:

„8) **tiesības uz izgudrojumu –** mantiskās tiesības uz izgudrojumu, kas radīts valsts budžeta finansētas zinātniskās darbības rezultātā.”

2. 8.pantā:

izteikt trešo daļu šādā redakcijā:

„(3) Zinātnieka tiesības uz izgudrojumu reglamentē šā likuma 39.1, 39.2, 39.3 39.4 un 39.5 panta noteikumi.”;

izslēgt ceturto daļu.

3. Aizstāt 21.panta trešajā daļā vārdus „var izveidot kā valsts aģentūru vai” ar vārdiem „izveido kā” .

4. Papildināt likuma 21.1 pantu ar ceturto daļu šādā redakcijā:

„(4) Papildus šā panta trešā daļā noteiktajam zinātniskais institūts – publiska aģentūra – normatīvajos aktos paredzētajā kārtībā un atbilstoši savam nolikumam var piedalīties konkursos, pretendēt uz finansējumu, veikt saimniecisko darbību ar tādām pašām tiesībām kā zinātniskais institūts – privāto tiesību juridiska persona. Šīs tiesības nevar ierobežot, pamatojoties tikai uz zinātniskā institūta – publiskās aģentūras – juridisko statusu.”

5. Izslēgt 21.2 panta piekto daļu.

6. 24. pantā:

izslēgt trešo daļu;

izteikt astoto daļu šādā redakcijā:

„(8) Pēc zinātniskā institūta izveidošanas zinātniskā institūta izveidotājs ieceļ direktora pienākumu izpildītāju uz laiku, kamēr amatā nav stājies zinātniskās padomes ievēlētais direktors”;

izslēgt desmitajā daļā vārdu „trešajā”.

7. Papildināt 28.pantu ar otro prim daļu šādā redakcijā:

„(2)1 Lai zinātnisko institūciju reģistrā reģistrētu zinātnisko institūtu – augstskolas struktūrvienību –, papildus šā panta otrajā daļā noteiktajiem kritērijiem zinātniskā institūta – augstskolas struktūrvienības – dibinātājs nedrīkst būt reģistrēts zinātnisko institūciju reģistrā.”

8. Aizstāt 38.panta trešajā daļā vārdus „Zinātniskajiem institūtiem, kuri” ar vārdiem „Zinātniskajām institūcijām, kuras”.

9. Izteikt 39.1 pantu šādā redakcijā.

„39.1 pants. **Mantiskās tiesības uz izgudrojumu, kas radīts valsts budžeta finansētas zinātniskās darbības rezultātā**

(1) Valsts zinātniskajai institūcijai (valsts augstskolai vai valsts zinātniskajam institūtam) pieder tiesības uz izgudrojumu, ko ir radījuši viens vai vairāki tās darbinieki.

(2) Ja izgudrojums ir radīts vairākās valsts zinātniskajās institūcijās, tad tiesību uz šo izgudrojumu sadali nosaka saskaņā ar visu šo valsts zinātnisko institūciju starpā noslēgta līguma noteikumiem. Ja nav šādu noteikumu, tad tiesības uz izgudrojumu vienādās daļās pieder katrai valsts zinātniskajai institūcijai.”

10. Papildināt likumu ar 39.2, 39.3, 39.4 un 39.5 pantu šādā redakcijā:

„39.2 pants. **Lēmumu pieņemšana par tiesībām uz izgudrojumu**

(1) Valsts zinātniskās institūcijas darbinieks nekavējoties rakstveidā informē valsts zinātnisko institūciju par izgudrojuma radīšanas faktu, iesniedzot tā aprakstu un citu saistīto informāciju, ko pieprasa valsts zinātniskā institūcija. Ja izgudrojumu radījuši vairāki vienas valsts zinātniskās institūcijas darbinieki, tad šie darbinieki pilnvaro vienu darbinieku, kas iesniedz minēto informāciju.

(2) Valsts zinātniskā institūcija trīs mēnešu laikā pēc šā panta pirmajā daļā minētās informācijas saņemšanas izvērtē attiecīgā izgudrojuma saimnieciskās izmantošanas (komercializācijas) potenciālu un pieņem lēmumu par sev piederošo tiesību uz izgudrojumu paturēšanu vai lēmumu par tiesību uz izgudrojumu nodošanu tās darbiniekam vai darbiniekiem. Pieņemto lēmumu valsts zinātniskā institūcija paziņo katram darbiniekam, kurš radījis izgudrojumu. Šis lēmums ir iestādes iekšējs lēmums, ko nevar pārsūdzēt tiesā.

(3) Valsts zinātniskā institūcija ar katru tās darbinieku, kurš radījis izgudrojumu, var vienoties par citu šā panta otrajā daļā minēta lēmuma pieņemšanas termiņu.

(4) Valsts zinātniskā institūcija iekšējā normatīvā aktā nosaka kārtību, kādā tā pieņem lēmumus par tiesībām uz izgudrojumu, kurā paredz:

1) kārtību, kādā darbinieks informē valsts zinātnisko institūciju saskaņā ar šā panta pirmo daļu, kā arī šā panta pirmajā daļā minētās informācijas saturu;

2) kārtību, kādā valsts zinātniskā institūcija pieņem lēmumu saskaņā ar šā panta otro vai trešo daļu.

39.3 pants. **Tiesību uz izgudrojumu aizsardzība**

(1) Pēc lēmuma pieņemšanas par tiesību uz izgudrojumu paturēšanu valsts zinātniskā institūcija nodrošina tiesību uz izgudrojumu aizsardzību.

(2) Valsts zinātniskā institūcija un tās darbinieks nodrošina izgudrojuma būtības neizpaušanu trešajām personām pirms patenta pieteikuma iesniegšanas.

39.4 pants. **Tiesību uz izgudrojumu komercializācija**

Valsts zinātniskajai institūcijai ir pienākums sekmēt sev piederošo tiesību uz izgudrojumu saimniecisko izmantošanu (komercializāciju), tai skaitā nodrošinot iespēju komersantiem iegādāties patentu vai licenci.

39.5 pants. **Atlīdzības izmaksa no ienākumiem par tiesību uz izgudrojumu komercializāciju**

(1) Atlīdzību no ienākumiem par tiesību uz izgudrojumu komercializāciju (turpmāk šajā pantā – ienākumi) izmaksā, ja ienākumi pārsniedz izdevumus par tiesību uz izgudrojumu aizsardzības nodrošināšanu (tai skaitā patentēšanas un patenta uzturēšanas spēkā izmaksas) un citus ar tiesībām uz izgudrojumu saistītos izdevumus (turpmāk šajā pantā – izdevumi). Atlīdzība izmaksājama ne mazāk kā 10% apmērā un ne vairāk kā 30% apmērā no naudas summas, kas sastāda ienākumu un izdevumu starpību.

(2) Atlīdzību izmaksā valsts zinātniskā institūcija tās darbiniekam, ja valsts zinātniskajai institūcijai pieder tiesības uz izgudrojumu saskaņā ar šā likuma 39.2 pantu pieņemtu lēmumu.

(3) Atlīdzību izmaksā valsts zinātniskās institūcijas darbinieks valsts zinātniskajai institūcijai, ja darbiniekam pieder tiesības uz izgudrojumu saskaņā ar šā likuma 39.2 pantu pieņemtu lēmumu.

(4) Valsts zinātniskās institūcijas darbiniekam ir tiesības pieprasīt un saņemt no zinātniskās institūcijas informāciju par ienākumiem un izdevumiem, ja tiesības uz šā darbinieka radītu izgudrojumu pieder valsts zinātniskajai institūcijai. Valsts zinātniskajai institūcijai ir tiesības pieprasīt un saņemt informāciju par ienākumiem un izdevumiem no tās darbinieka, ja tiesības uz izgudrojumu pieder šim darbiniekam saskaņā ar šā likuma 39.2 pantu pieņemtu lēmumu.

(5) Trīs mēnešu laikā no šā likuma 39.2 panta otrajā daļā minētā lēmuma pieņemšanas valsts zinātniskā institūcija ar tās darbinieku noslēdz līgumu, kurā nosaka:

1) šā likuma 39.3 panta otrajā daļā minēto pienākumu;

2) šā panta otrajā vai trešajā daļā minēto pienākumu;

3) šajā pantā minētās atlīdzības apmēru un izmaksas kārtību;

4) šā panta ceturtajā daļā minētās tiesības.

(6) Darba tiesisko attiecību izbeigšana neizbeidz šā panta piektajā daļā minētajā līgumā noteiktās tiesības un pienākumu izpildi.”

11. Papildināt pārējas noteikumus ar 17. un 18.punktu šādā redakcijā:

„17. Zinātnisko institūciju reģistrā reģistrēti zinātniskie institūti – augstskolu struktūrvienības –, kas neatbilst šā likuma 28.panta otrās prim daļas nosacījumiem, ar 2013.gada 1.janvāri tiek izslēgti no zinātnisko institūciju reģistra.

18. Šā likuma 39.2 panta ceturtajā daļā minētos iekšējos normatīvos aktus valsts zinātniskās institūcijas pieņem līdz 2012.gada 1.janvārim”

Likuma 3., 5., un 6.pants stājas spēkā 2013.gada 1.janvārī.

Iesniedzējs: izglītības un zinātnes ministrs R.Broks

Vīza: valsts sekretārs M.Gruškevics

05.07.2011 9:00

954

Kalsnavs, 67047893

kaspars.kalsnavs@izm.gov.lv